[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.3.2008

COM(2008) 118 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ειδική Διοικητική Περιφέρεια του Χονγκ Κονγκ (ΕΔΠ): Ετήσια έκθεση 2007

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ειδική Διοικητική Περιφέρεια του Χονγκ Κονγκ (ΕΔΠ): Ετήσια έκθεση 2007

Συνοπτική παρουσίαση

Δέκα έτη μετά τη μεταβίβαση της κυριαρχίας του Χονγκ Κονγκ στην Κίνα, η υλοποίηση της αρχής «μια χώρα, δύο συστήματα» συνεχίζει να είναι ικανοποιητική, με τη διατήρηση του τρόπου ζωής στο Χονγκ Κονγκ, το σεβασμό του κράτους δικαίου και την προστασία των θεμελιωδών ελευθεριών. Χάρη στην αμοιβαία ρεαλιστική προσέγγιση, η συνεργασία με την ΕΕ εξελίσσεται ομαλά και το 2007 εντατικοποιήθηκε. Μετά την ύφεση στα τέλη της δεκαετίας του ’90, η οικονομία του Χονγκ Κονγκ σημείωσε ανάκαμψη, χάρη κυρίως στην ώθηση που έδωσε η Κίνα στον τοπικό τουρισμό και στην προνομιακή πρόσβαση του Χονγκ Κονγκ στις αγορές της ηπειρωτικής Κίνας. Παρόλο που σήμερα η οικονομία ανθεί, συνεχίζει να προκαλεί ανησυχία ο αργός ρυθμός προόδου προς την καθολική ψηφοφορία στους κρατικούς θεσμούς του Χονγκ Κονγκ. Η επικράτεια αυτή πρέπει επίσης να αντιμετωπίσει μακροπρόθεσμα μια σειρά από προκλήσεις, ιδίως στον περιβαλλοντικό τομέα.

Εισαγωγή

Το 2007 αποτελεί τη δέκατη επέτειο της μεταβίβασης της κυριαρχίας του Χονγκ Κονγκ στην Κίνα, με την οποία η επικράτεια αυτή έγινε Ειδική Διοικητική Περιφέρεια της Λαϊκής Δημοκρατίας της Κίνας. Η επανένωση του Χονγκ Κονγκ με την ηπειρωτική Κίνα βασίζεται στην αρχή «μια χώρα, δύο συστήματα» η οποία περιλαμβάνεται στην κοινή σινο-βρετανική διακήρυξη του 1984 και στο Βασικό Νόμο του Χονγκ Κονγκ ο οποίος θεσπίστηκε το 1990 από το Εθνικό Λαϊκό Κογκρέσο της Λαϊκής Δημοκρατίας της Κίνας. Ο Βασικός Νόμος άρχισε να ισχύει τη 1η Ιουλίου 1997 και εγγυάται ότι το προηγούμενο καπιταλιστικό σύστημα και ο τρόπος ζωής του Χονγκ Κονγκ θα παραμείνουν αμετάβλητα για περίοδο 50 ετών. Η ΕΕ υποστήριξε την κινεζική αρχή «μια χώρα, δύο συστήματα» με στόχο τη διατήρηση του επιχειρηματικού περιβάλλοντος και του κράτους δικαίου σ’ αυτή την επικράτεια, αρχή που έχει τηρηθεί γενικά.

I. Συνεργασία ΕΕ-Χονγκ Κονγκ το 2007

Το Χονγκ Κονγκ εξακολουθεί να είναι, όπως ήταν το 1997, η πρωτοστατούσα πόλη της Ασίας όσον αφορά τον αριθμό Ευρωπαίων πολιτών που κατοικούν και εργάζονται εκεί, οι οποίοι ξεπερνούσαν τις 37 000 το 2007, και τον αριθμό ευρωπαϊκών επιχειρήσεων και εταιρειών που είναι εγκατεστημένες στην επικράτεια αυτή. Το γεγονός αυτό αποτελεί σημαντικό κίνητρο για τη δραστηριοποίηση της ΕΕ στο Χονγκ Κονγκ.

Πράγματι, η παρουσία της ΕΕ στο Χονγκ Κονγκ αυξάνεται ολοένα και περισσότερο και καλύπτει μεγάλο φάσμα τομέων, όπως οι χρηματοπιστωτικές και επιχειρηματικές υπηρεσίες, το εμπόριο, οι μεταφορές και οι κατασκευές (95%).

Σύμφωνα με επίσημη έρευνα που δημοσίευσαν οι αρχές του Χονγκ Κονγκ (τον Σεπτέμβριο του 2007), ο αριθμός ξένων εταιρειών που είναι εγκατεστημένες εκεί αυξήθηκε περισσότερο από 50% από το 1997 που έγινε η μεταβίβαση της κυριαρχίας. Τον Ιούνιο του 2007, 1 246 εταιρείες είχαν στο Χονγκ Κονγκ τοπική έδρα, 2 644 περιφερειακά γραφεία και 2 550 τοπικά γραφεία που αντιπροσωπεύουν τις μητρικές εταιρείες τους που έχουν έδρα εκτός του Χονγκ Κονγκ.

Οι εταιρείες της ΕΕ που έχουν τοπική έδρα στο Χονγκ Κονγκ ανέρχονται συνολικά σε 405, και ακολουθούν οι ΗΠΑ (298) και η Ιαπωνία (232).

Το Χονγκ Κονγκ διαδραματίζει σημαντικό ρόλο στη διευκόλυνση του εμπορίου μεταξύ της ηπειρωτικής Κίνας και της Ευρώπης. Οι εμπορικές συναλλαγές μεταξύ Κίνας και ΕΕ μέσω Χονγκ Κονγκ αυξάνονται με ραγδαία ταχύτητα. Σύμφωνα με τις εμπορικές στατιστικές του Χονγκ Κονγκ, το εμπόριο μεταξύ ΕΕ και Κίνας μέσω Χονγκ Κονγκ έφθανε τα 37 δισ. € το 2006, εκ των οποίων οι επανεξαγωγές προς την ΕΕ προϊόντων καταγωγής Κίνας έφθαναν τα 29,6 δισ. € και οι επανεξαγωγές προς την Κίνα προϊόντων καταγωγής ΕΕ έφθαναν συνολικά τα 7,5 δισ. €. Σύμφωνα με τις στατιστικές της Κίνας, οι αποστολές μέσω Χονγκ Κονγκ αντιπροσωπεύουν το 17% του συνολικού εμπορίου μεταξύ Κίνας και ΕΕ.

Η σχετική σημασία του εμπορίου μέσω Χονγκ Κονγκ μειώνεται, ωστόσο, δεδομένου ότι οι ευρωπαϊκές επιχειρήσεις συναλλάσσονται ολοένα και περισσότερο απ’ ευθείας με την Κίνα. Το εμπόριο μεταξύ ΕΕ και Κίνας μέσω Χονγκ Κονγκ, εκφραζόμενο σε ποσοστά του συνολικού εμπορίου ΕΕ-Κίνας, μειώθηκε από ένα τρίτο και περισσότερο που ήταν το 2002 σε λιγότερο από 15% τους πρώτους μήνες του 2007, παρόλο που ο συνολικός όγκος των συναλλαγών αυξήθηκε. Βέβαια, το συνολικό εμπόριο μεταξύ της ΕΕ και της ηπειρωτικής Κίνας συνεχίζει να αυξάνεται ταχύτερα από τις επανεξαγωγές μέσω Χονγκ Κονγκ.

Από το 1997 οι σχέσεις μεταξύ της ΕΕ και του Χονγκ Κονγκ αναπτύσσονται συνεχώς, με βάση την κοινή αντίληψη των αμοιβαίων συμφερόντων. Οι σχέσεις αυτές είναι πάνω απ’ όλα ρεαλιστικές και επικεντρώνονται στο εμπόριο και στις επενδύσεις. Περιλαμβάνουν, ωστόσο, και εκπαιδευτικές, κοινωνικές, πολιτιστικές και κανονιστικές πτυχές.

Μετά τη μεταβίβαση της κυριαρχίας, το Χονγκ Κονγκ αντιμετώπισε διάφορες απρόβλεπτες προκλήσεις (μεταξύ άλλων την ασιατική οικονομική κρίση, την επιδημία γρίπης των πτηνών και την πανδημία του σοβαρού οξέως αναπνευστικού συνδρόμου), οι οποίες επηρέασαν αρνητικά την οικονομία του. Η Κίνα βοήθησε το Χονγκ Κονγκ προωθώντας τον τουρισμό με την άρση των περιορισμών που υπήρχαν για τους Κινέζους που ήθελαν να επισκεφθούν το Χονγκ Κονγκ και παρέχοντάς του προνομιακή πρόσβαση στην αγορά της με τη σύναψη, το 2003, της συμφωνίας στενότερης οικονομικής εταιρικής σχέσης (CEPA). Η συμφωνία αυτή συμπληρώθηκε με άλλες συμφωνίες τα επόμενα έτη. Αυτά τα μέτρα αποδείχτηκαν πολύ αποτελεσματικά και η οικονομία του Χονγκ Κονγκ ανθεί σήμερα χάρη στα οικονομικά επιτεύγματα της ηπειρωτικής Κίνας. Η επιτυχία αυτή εκφράζεται επίσης με τη σύσφιξη των σχέσεων μεταξύ των διοικήσεων των δύο πλευρών και με το άνοιγμα προοπτικών για ανταλλαγές και διαβουλεύσεις.

Σήμερα είναι προφανές ότι οι οικονομικές προοπτικές του Χονγκ Κονγκ εξαρτώνται από την εμβάθυνση των οικονομικών σχέσεων με την ηπειρωτική Κίνα. Ως οικονομία η οποία βασίζεται στις υπηρεσίες, η μελλοντική μεγέθυνσή της εξαρτάται, σε μεγάλο βαθμό, από την αποτελεσματική εκμετάλλευση των δυνατοτήτων που προσφέρει η τεράστια κινεζική αγορά. Οι εξελίξεις στον χρηματοπιστωτικό τομέα ενισχύουν την τάση αυτή. Η τραπεζική ρυθμιστική επιτροπή της Κίνας ανακοίνωσε, τον Μάιο του 2007, τη διεύρυνση του προγράμματος για τους ειδικούς εθνικούς θεσμικούς επενδυτές (QDII), με το οποίο επιτρέπεται στους Κινέζους θεσμικούς επενδυτές της ηπειρωτικής Κίνας να πραγματοποιούν ξένες επενδύσεις χαρτοφυλακίου, ώστε να περιληφθούν και οι μετοχές του Χονγκ Κονγκ. Τον Αύγουστο, η ανακοίνωση του αποκαλούμενου “through-train scheme”, το οποίο επιτρέπει στους ιδιώτες επενδυτές της ηπειρωτικής Κίνας να αγοράζουν μετοχές στο Χονγκ Κονγκ, προκάλεσε φόβους για «τσουνάμι» ρευστότητας το οποίο υπάρχει φόβος να προκαλέσει μεγάλη αστάθεια στο χρηματιστήριο του Χονγκ Κονγκ. Η εφαρμογή αυτού του σχεδίου αναβλήθηκε προς το παρόν.

Μετά την έγκριση από το Συμβούλιο, στις 12 Δεκεμβρίου 2006, των προτάσεων της Επιτροπής σχετικά με τις δυνατότητες συνεργασίας με το Χονγκ Κονγκ για την περίοδο 2007-2013, η Επιτροπή ενέτεινε τη συνεργασία σε άλλους τομείς εκτός του εμπορίου, όπως τα τελωνεία, τα οικονομικά, οι διαπροσωπικές και πανεπιστημιακές ανταλλαγές, ο αθλητισμός, το περιβάλλον, η υγεία και η ασφάλεια τροφίμων.

Η πρώτη συνάντηση στο πλαίσιο του διαρθρωμένου διαλόγου μεταξύ του Χονγκ Κονγκ και της ΕΕ πραγματοποιήθηκε στις 30 Νοεμβρίου 2007 στο Χονγκ Κονγκ. Η συνάντηση αυτή πραγματοποιήθηκε βάσει της συμφωνίας που είχαν συνάψει το 2006 ο επικεφαλής της εκτελεστικής εξουσίας της ΕΔΠ του Χονγκ Κονγκ και ο Πρόεδρος της Επιτροπής, για να καθιερώσουν αυτόν το μηχανισμό ως ετήσια βάση για την ανάπτυξη ευρύτερης και εντατικότερης συνεργασίας μεταξύ του Χονγκ Κονγκ και της ΕΕ σε τομείς κοινού ενδιαφέροντος.

Η πρώτη αυτή συνάντηση είχε θετικά αποτελέσματα όσον αφορά τη συνέχιση της συνεργασίας στους τομείς του εμπορίου, των τελωνείων και της μετανάστευσης, και οι μετέχοντες παραδέχτηκαν ότι η εφαρμογή των αντίστοιχων συμφωνιών για τα τελωνεία, την είσοδο χωρίς θεώρηση και την επανεισδοχή ήταν ικανοποιητική. Το Χονγκ Κονγκ καταβάλλει προσπάθειες σχετικά με ορισμένα από τα θέματα που προκαλούν ανησυχία στην ΕΕ, ιδίως όσον αφορά την εφαρμογή των δικαιωμάτων διανοητικής ιδιοκτησίας (εμπορεύματα παραποίησης/απομίμησης, παραβάσεις στα εμπορικά σήματα από παρασιτικές εταιρείες εγγεγραμμένες στο Χονγκ Κονγκ), και προτίθεται επίσης να διοργανώσει ευρείες διαβουλεύσεις σχετικά με ένα νομοσχέδιο για τον ανταγωνισμό, προτού το υποβάλει στο νομοθετικό συμβούλιο μετά τις εκλογές του Σεπτεμβρίου 2008.

Στο πλαίσιο της δράσης της ΕΕ για την ενίσχυση της συνεργασίας με τις βιομηχανοποιημένες χώρες, η Επιτροπή πρότεινε να χρηματοδοτήσει τη δημιουργία στο Χονγκ Κονγκ ενός προγράμματος συνεργασίας των επιχειρήσεων για τη διάδοση πληροφοριών για την ΕΕ, την προώθηση του διαλόγου, την ενίσχυση της προβολής και την ανάπτυξη δραστηριοτήτων προσέγγισης. Η Επιτροπή ελπίζει να αρχίσει την εφαρμογή του προγράμματος το 2008.

II. Πολιτικές εξελίξεις

Η Επιτροπή παρακολουθεί την ανάπτυξη των θεσμών και της κοινωνίας στο Χονγκ Κονγκ, με βάση επίσημη δέσμευση που ανέλαβε το 1997 με το Ευρωπαϊκό Κοινοβούλιο. Η ΕΕ εκφράζει συνεχώς την υποστήριξή της στην προώθηση της δημοκρατικής ανάπτυξης του Χονγκ Κονγκ. Ο Βασικός Νόμος, ο οποίος βασίζεται στη θεσμική κληρονομιά της προ του 1997 αποικιακής περιόδου, αναφέρει ότι απώτερος σκοπός είναι η εκλογή του επικεφαλής της εκτελεστικής εξουσίας και η εκλογή όλων των μελών του Νομοθετικού Συμβουλίου με καθολική ψηφοφορία (άρθρα 45 και 68 του ΒΝ).

Το 2007 πραγματοποιήθηκαν πολλές συζητήσεις σχετικά με τα κυβερνητικά σχέδια για σταδιακές μεταρρυθμίσεις οι οποίες θα οδηγήσουν στην καθιέρωση καθολικής ψηφοφορίας σε μεταγενέστερο στάδιο (2012 ή 2017). Ο επικεφαλής της εκτελεστικής εξουσίας Donald Tsang, του οποίου η νέα πενταετής θητεία άρχισε την 1η Ιουλίου, ξεκίνησε διαβουλεύσεις με το λαό σχετικά με μια Πράσινη Βίβλο για τις συνταγματικές εξελίξεις.

Στις 2 Δεκεμβρίου, διεξήχθησαν συμπληρωματικές εκλογές για μια έδρα του Νομοθετικού Συμβουλίου, οι οποίες είχαν μεγάλη συμμετοχή και οδήγησαν στη νίκη της κας Anson Chan (πρώην γενικής γραμματέως), την οποία υποστήριζε το Δημοκρατικό Κόμμα και τα προσκείμενα κόμματα έναντι της κας Regina IP (πρώην υπουργού για θέματα ασφάλειας), την οποία υποστήριζε ο Δημοκρατικός Συνασπισμός για την Ανόρθωση του Χονγκ Κονγκ (DAB) και ορισμένες επιχειρηματικές ομάδες πίεσης. Αυτό δείχνει ότι οι κάτοικοι του Χονγκ Κονγκ εξακολουθούν να επιθυμούν να συμμετέχουν στις υποθέσεις τους και να έχουν κυβέρνηση που λογοδοτεί. Κατά τις περιφερειακές εκλογές που διοργανώθηκαν νωρίτερα, τον Νοέμβριο, το DAB σημείωσε μεγάλη άνοδο, και οι υποψήφιοι του κόμματος αυτού στην προεκλογική εκστρατεία έδωσαν έμφαση κυρίως στα καθημερινά προβλήματα.

Περατώνοντας τις διαβουλεύσεις για την Πράσινη Βίβλο του, ο επικεφαλής της εκτελεστικής εξουσίας Donald Tsang υπέβαλε, στις 12 Δεκεμβρίου, έκθεση στη μόνιμη επιτροπή του Εθνικού Λαϊκού Κογκρέσου. Στις 29 Δεκεμβρίου, το Εθνικό Λαϊκό Κογκρέσο έκρινε ότι ο επικεφαλής της εκτελεστικής εξουσίας και το Νομοθετικό Συμβούλιο θα μπορούν να εκλέγονται με καθολική ψηφοφορία από το 2017. Στην πράξη, αυτό σημαίνει ότι μπορούν να διεξαχθούν άμεσες εκλογές για τον επικεφαλής της εκτελεστικής εξουσίας το 2017 και για το Νομοθετικό Συμβούλιο το 2020. Πριν από το 2017 δεν θα γίνουν ουσιαστικές αλλαγές στο ισχύον σύστημα. Για να τεθούν σε ισχύ αποφάσεις του Εθνικού Λαϊκού Κογκρέσου, θα θεσπισθεί νομοθεσία στο Νομοθετικό Συμβούλιο, πιθανότατα μετά τις εκλογές του 2012. Για να θεσπισθεί αυτή η νομοθεσία, θα πρέπει να κυρωθεί με την πλειοψηφία των δύο τρίτων του συνόλου των μελών του Νομοθετικού Συμβουλίου, τη συναίνεση του επικεφαλής της εκτελεστικής εξουσίας και την έγκριση του Εθνικού Λαϊκού Κογκρέσου.

Ο επικεφαλής της εκτελεστικής εξουσίας παραδέχτηκε ότι, σύμφωνα με τις δημοσκοπήσεις που πραγματοποιήθηκαν κατά τη διαδικασία διαβούλευσης, το ήμισυ περίπου του πληθυσμού του Χονγκ Κονγκ υποστηρίζει την καθιέρωση της καθολικής ψηφοφορίας το 2012, αλλά έκρινε ότι, εάν αυτή η αλλαγή μετατεθεί έως το 2017, θα αυξηθούν οι πιθανότητες να γίνει αποδεκτή «από την πλειονότητα της κοινότητάς μας».

Το Ευρωπαϊκό Κοινοβούλιο συνέχισε να παρακολουθεί τις εξελίξεις και, το 2007, ορισμένα μέλη του επισκέφθηκαν το Χονγκ Κονγκ. Η στήριξη της ΕΕ προς τη δημοκρατία αποτελεί σημαντική πτυχή της δέσμευσής της να αναπτυχθούν οι σχέσεις της με το Χονγκ Κονγκ. Η νομιμότητα, η σταθερότητα και η υποχρέωση λογοδοσίας της κυβέρνησης θεωρούνται βασικοί παράγοντες για την υποστήριξη ενός ευνοϊκού επιχειρηματικού περιβάλλοντος. Πράγματι, οι αρχές αυτές εγγυώνται την υποστήριξη του κράτους δικαίου και την προστασία των ελευθεριών και των δικαιωμάτων του λαού που είναι απαραίτητα για να μην μαραζώσουν η καινοτομία και το επιχειρηματικό πνεύμα.

Οι αποφάσεις του Εθνικού Λαϊκού Κογκρέσου που ανακοινώθηκαν στις 29 Δεκεμβρίου επιβεβαιώνουν τη δέσμευση της Κίνας σχετικά με τον απώτερο στόχο της καθολικής ψηφοφορίας, όπως ορίζεται στο Βασικό Νόμο, για την εκλογή των ηγετών και των νομοθετών του Χονγκ Κονγκ. Η Επιτροπή, η οποία σταθερά επαναλαμβάνει ότι υποστηρίζει την ταχεία πρόοδο για την επίτευξη αυτού του στόχου, σημειώνει την ιδιαίτερη σταδιακή προσέγγιση που ακολουθεί το Εθνικό Λαϊκό Κογκρέσο στην εφαρμογή αυτών των αποφάσεων και δηλώνει ότι θα συνεχίσει να παρέχει την υποστήριξή της όχι μόνο στη σταδιακή αλλά και στην ουσιαστική πρόοδο. Θα ήταν σκόπιμο να ληφθούν γρήγορα μέτρα για τη μετατροπή των εκλογικών περιφερειών και για την εξασφάλιση διαφανών διαδικασιών για τον καθορισμό του εκλογικού σώματος και την επιλογή των υποψηφίων της δημόσιας διοίκησης.

Η Επιτροπή παρατηρεί ότι ο δικαστικός τομέας και οι υπηρεσίες επιβολής του νόμου στο Χονγκ Κονγκ εξακολουθούν να έχουν καλά αποτελέσματα και να παράγουν νομολογία η οποία ανταποκρίνεται στις βέλτιστες πρακτικές του κοινού δικαίου. Η αποτελεσματική προστασία των ελευθεριών και των θεμελιωδών δικαιωμάτων από τα αρμόδια και ανεξάρτητα δικαστήρια αποτελεί τη σπονδυλική στήλη του τρόπου ζωής του Χονγκ Κονγκ. Η ποιότητα της προστασίας που παρέχεται στις θεμελιώδεις αυτές ελευθερίες θα μπορούσε να ελεγχθεί στο πλαίσιο ορισμένων δικαστικών υποθέσεων που εκκρεμούν, οι οποίες αφορούν την ελευθερία έκφρασης σε σχέση με αμφισβητούμενες άδειες εκπομπής.

ΙΙΙ. Προοπτικές για το μέλλον

Ωστόσο, η Επιτροπή αναγνωρίζει ότι, σε γενικές γραμμές, τηρήθηκε η αρχή «μία χώρα, δύο συστήματα» και ότι λειτουργεί σωστά για τους πολίτες του Χονγκ Κονγκ. Είναι σημαντικό η κυβέρνηση της ΕΔΠ να διατηρήσει υψηλό βαθμό αυτονομίας σε θέματα οικονομίας και εμπορίου, καθώς και σε φορολογικά, χρηματοοικονομικά και κανονιστικά θέματα, και οι κάτοικοι του Χονγκ Κονγκ να επωφελούνται από τα δικά τους νομικά συστήματα -ανεξάρτητο κράτος δικαίου, δικαίωμα ατομικής ιδιοκτησίας, ελευθερία έκφρασης- και τα συστήματα οικονομίας της αγοράς.

Παράλληλα, πρέπει να σημειωθεί ότι η κατάσταση στο Χονγκ Κονγκ άλλαξε από το 1997. Δύο από τις πιο αξιοσημείωτες εξελίξεις στις διεθνείς υποθέσεις κατά τα τελευταία δέκα χρόνια είναι αφενός οι οικονομικές επιδόσεις της Κίνας και ο επακόλουθος ρόλος της διεθνώς και αφετέρου η αναγνώριση σε παγκόσμιο επίπεδο της κλιματικής αλλαγής και των καταστροφικών συνεπειών της. Τα θέματα αυτά έχουν άμεση επίπτωση στο Χονγκ Κονγκ και πρέπει να ληφθούν πλήρως υπόψη από τους πολιτικούς ιθύνοντες της ΕΔΠ, οι οποίοι πρέπει να αντιμετωπίσουν ορισμένες άμεσες και μεσοπρόθεσμες προκλήσεις. Η πρόσφατη σύσταση προς το Χονγκ Κονγκ εκ μέρους του πρωθυπουργού της Κίνας Wen Jiabao να δοθεί προτεραιότητα στην καινοτομία, την εκπαίδευση, την ανάπτυξη των ταλέντων και το περιβάλλον εμπεριέχει και αυτές τις προκλήσεις.

Το Χονγκ Κονγκ πράγματι αντιμετωπίζει μια σειρά προβλημάτων που συνδέονται με την ποιότητα του περιβάλλοντος, και ιδίως την ποιότητα του αέρα, την ποιότητα του ύδατος, τη βιοποικιλότητα, την ενεργειακή απόδοση, την επεξεργασία των αποβλήτων και τα πρότυπα για χαμηλές εκπομπές από τα οχήματα και τους πυρηνικούς σταθμούς. Πρέπει όμως να διαμορφώσει και να εφαρμόσει μια συνεκτική και μακροπρόθεσμη στρατηγική σ’ αυτόν τον τομέα. Η μετάδοση της ευρωπαϊκής τεχνογνωσίας μέσω της δημιουργίας δικτύων και των πανεπιστημιακών κύκλων θα μπορούσε να συμβάλει στη χάραξη ενός πραγματικού σχεδίου για το Χονγκ Κονγκ έως το 2047 και μετά.

Η θέση του Χονγκ Κονγκ στην περιοχή ως πύλης πρόσβασης στην Κίνα και κομβικό κέντρο της Ασίας για τις χρηματοπιστωτικές υπηρεσίες εξακολουθεί σήμερα να αποτελεί επίκαιρο θέμα. Ωστόσο, το Χονγκ Κονγκ πρέπει να λάβει υπόψη την ανάγκη για ολοένα και στενότερη συνεργασία με την ηπειρωτική Κίνα, και ιδίως την επαρχία Guangdong, το Shenzhen και το Zhuhai, καθώς και με το Μακάο. Αυτή η συνεργασία είναι όντως απαραίτητη για την αντιμετώπιση των εμπορικών ροών, την επιβολή του νόμου και τη λήψη μέτρων για τα περιβαλλοντικά προβλήματα. Η Επιτροπή πιστεύει ότι η ΕΕ μπορεί, και είναι διατεθειμένη, να συμβάλει με την παροχή πείρας και τεχνολογίας. Πρέπει να ληφθούν επίσης υπόψη οι δυνατότητες που προσφέρουν οι επιστήμες χάρη στις ευκαιρίες συνεργασίας που παρέχονται με το 7ο Πρόγραμμα-Πλαίσιο της ΕΕ για την Έρευνα. Τα σημεία αυτά θα πρέπει να εγγραφούν στην ημερήσια διάταξη της προσεχούς συνάντησης στο πλαίσιο του διαρθρωμένου διαλόγου το 2008.

Το βασικό επιχειρησιακό συμπέρασμα της έκθεσης αυτού του έτους για την κατάσταση στο Χονγκ Κονγκ είναι ότι πρέπει να συνεχιστεί η ενίσχυση της ουσιαστικής συνεργασίας μεταξύ της ΕΕ και των κρατών μελών της και του Χονγκ Κονγκ, καθώς και η προώθηση των διαπροσωπικών ανταλλαγών στους τομείς που έχουν μεγαλύτερη σημασία για τη μελλοντική ευημερία του Χονγκ Κονγκ.